M. Fronc, minister školstva SR: (2004-10-29):
Cieľom tejto správy je informovať vás, páni poslanci, o plnení úloh z Národného programu rozvoja športu v Slovenskej republike a o súčasnom stave a východiskách v slovenskom športe. Predložená správa je hodnotením súčasného stavu a priebežným odpočtom prijatých úloh a opatrení v jednotlivých oblastiach telesnej výchovy z Národného programu rozvoja športu, ktorý schválila vláda Slovenskej republiky svojím uznesením č. 838 z 5. septembra 2001. Materiál obsahuje odpočet úloh, hodnotenie súčasného stavu a navrhované východiská v oblasti školského športu a školskej telesnej výchovy, v športe pre všetkých, vo výkonnostnom a vrcholovom športe a v štátnej športovej reprezentácii, v oblasti športovo-talentovanej mládeže, vo financovaní a legislatíve, v materiálno-technickom zabezpečení, medzinárodnej športovej spolupráce a vo vzdelávaní odborníkov v športe. Napriek limitovaným finančným možnostiam a počtu obyvateľov výsledky slovenských športovcov na medzinárodnej úrovni sú uspokojivé. Musím však konštatovať, že podmienky prípravy slovenských športovcov na významné medzinárodné podujatia zaostávajú za výsledkami slovenských športovcov, či už na olympijských, paralympijských hrách a iných významných medzinárodných podujatiach. Napriek úspešnému účinkovaniu našich špičkových športovcov, resp. tímov je potrebné sa zamyslieť nad tým, kam smeruje slovenský šport, aké podmienky máme vytvorené pre zdravý vývoj detí a mládeže, strednej a staršej populácie, aké podmienky má výkonnostný a vrcholový šport, ako máme vytvorené legislatívne, finančné a materiálno-technické podmienky pre rozvoj športu na Slovensku. Ďalšou problematickou otázkou je organizačná štruktúra slovenského športu a s ňou súvisiace kauzy, spomeniem Slovenské združenie telesnej kultúry, Slovenský paralympijský výbor, Slovenský lyžiarsky zväz. Nie však vo všetkých zväzoch boli a sú v ostatnom čase výsledky finančných kontrol v poriadku. Výnimkou je snáď Slovenský olympijský výbor, kde neboli pre zúčtovanie finančných prostriedkov poskytnutých zo štátneho rozpočtu porušené pravidlá rozpočtovej disciplíny. Treba priznať, že problematický je aj prenos kompetencií na regióny, kde vznikli regionálne združenia, no bez strešnej organizácie. Z celospoločenského hľadiska však význam športu vnímame ako významný fenomén a za posledných 10 rokov ako dynamicky sa rozvíjajúce odvetvie, čo uvádza vo viacerých medzinárodných projektoch aj Európska únia. Možno však hodnotiť, že v oblasti športu napriek finančným ťažkostiam, ktoré nesporne vyplývajú zo situácie na Slovensku a aj zo situácie v rezorte školstva, sme sa na poli športovom po odbornej a legislatívnej stránke predsa len posunuli  oproti roku 2002 ďalej. Ministerstvo školstva venuje v rámci realizácie Národného programu rozvoja športu pozornosť oblasti financovania športových aktivít. Zúžili sme programovú štruktúru v rámci financovania športu štátom s dôrazom na prípravu športovo-talentovanej mládeže a zabezpečenie športovej reprezentácie Slovenska predovšetkým so zameraním na ich úspešnú reprezentáciu na letných olympijských a paralympijských hrách v Aténach. V rámci novovzniknutých krajských školských úradov sme vytvorili osobitnú kapitolu na financovanie krajských a okresných kôl športových súťaží. Súčasne so zmenou financovania pracujeme na príprave nového zákona o športe, kde už bol schválený legislatívny zámer zákona o športe vládou Slovenskej republiky a pripravujeme paragrafové znenie zákona. Pôjde v ňom o spoločenské zmeny reagujúce na legislatívne zadefinovanie športu. Takisto podpísaním Dodatkového protokolu k Dohovoru proti dopingu Rady Európy sme sa pripojili k tým krajinám, ktorým záleží na čistote športu. Za veľmi dôležitý považujem rozvoj športu na školách, i keď sa opätovne buduje mimoškolská činnosť pri nedostatočnej podpore a aj nedostatočnom docenení učiteľov na ihriskách či v telocvičniach, ktoré z hľadiska hygienických neraz nevyhovujú. Preto je zložité konkurovať športom u mládeži rôznym iným záujmom, ako je výpočtová technika, televízia, ale, žiaľ, i pasívne trávenie voľného času, a v neposlednej miere neraz, žiaľ, aj drogám a alkoholu. Napriek problémom sa ministerstvu školstva v spolupráci so samosprávnymi krajmi a občianskymi združeniami podarilo realizovať už druhý rok dôležitý projekt Otvorená škola. V rámci tohto projektu sa škola má stať v regióne kultúrnym, ale i športovým a spoločenským centrom obecnej komunity. Preto v rámci tohto podporujeme projekty škôl, ktoré smerujú k odbúraniu tej pomyselnej bariéry medzi školou a okolím vrátane rodiny. Ide predovšetkým o využívanie športovísk a telocviční v mimovyučovacom čase. V roku 2004 sa nám na tento projekt podarilo získať finančné prostriedky aj z projektu EYES 2004 v rámci Európskeho roku vzdelávania prostredníctvom športu, ktorý bol vyhlásený Európskou úniou. V minulom roku sa podarilo v rámci úzkej spolupráce štátu a príslušných športových zväzov dokončiť a otvoriť Národné tréningové centrum pre futbal, Národné tenisové centrum a Tréningové centrum rýchlostnej kanoistiky. Za rozumný krok považujeme aj zriadenie Národného športového centra. Táto priamo riadená organizácia ministerstva školstva má za úlohu zaistiť starostlivosť o zdravotné zabezpečenie športovcov, diagnostiku, informačný systém, ale aj vzdelávanie v športe. Všetky tieto kroky sme robili s jediným cieľom, s cieľom zlepšiť podmienky na rozvoj telovýchovných a športových aktivít občanov, a to počnúc športom na školách, rekreačným športom, športom pre všetkých, výkonnostným a vrcholovým športom a končiac štátnou športovou reprezentáciou. Môžeme však konštatovať, čo vyplýva aj z vecného hodnotenia jednotlivých oblastí športu v ďalšom texte, že niektoré veci sa darí vzhľadom na finančné prostriedky zabezpečiť s problémami. Treba priznať, že zaostávame oproti vyspelým krajinám sveta najmä v materiálnom vybavení pre šport a v investičnej výstavbe. Súčasné športové objekty a zariadenia sú často v nevhodných prevádzkových podmienkach a v nevhodnom stavebno-technickom stave, ktorý už vlastne nezodpovedá funkcii športu ako súčasti kultúrnej úrovne Európy. Slovenská republika musí celkom iste zachytiť a aktívne riešiť súčasný celosvetový trend tvorby kvalitných diel obnovy a tvorby nových športových stavieb, ktoré reprezentujú spoločenskú úroveň štátu. Z tohto pohľadu musím konštatovať, že ciele vyplývajúce z rozvoja vybavenosti športu, z Národného programu rozvoja športu sa darí realizovať len čiastočne. To je však dôsledok aj toho, že slovenská spoločnosť prechádza transformačnými procesmi v súčasnom období. Ďakujem.